Diari Oficial de la Generalitat Valenciana


Sumari del DOGV 4497, del 12-05-2003 (2003/5254)

ORDE de 29 d'abril de 2003, de la Conselleria d'Agricultura, Pesca i Alimentació, per la qual es convoquen tres beques per a postgraduats per a la realització de projectes d'investigació i tesis doctorals a la Direcció General d'Innovació Agrària i Ramaderia.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4497

Data del DOGV
:   12-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/5254


Data del document
:   29-04-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * veterinari
    * assignació per estudis
    * enginyer
    * suport econòmic

ORDE de 29 d'abril de 2003, de la Conselleria d'Agricultura, Pesca i Alimentació, per la qual es convoquen tres beques per a postgraduats per a la realització de projectes d'investigació i tesis doctorals a la Direcció General d'Innovació Agrària i Ramaderia. [2003/X5254]
  
Els pressuposts de la Generalitat Valenciana per a l'any 2003 preveuen la concessió de beques per a la realització de projectes d'investigació i tesis doctorals relatius al sector agrari de la Comunitat Valenciana.
  
Per això, fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar concurs públic per a la concessió de tres beques per a la realització de projectes d'investigació i tesis doctorals relatius al sector ramader de la Comunitat Valenciana i aprovar les bases per les quals es regix esta convocatòria, incloses en l'annex de la present orde.
  
Segon
  
La dotació econòmica de les beques se sufragarà a càrrec del capítol IV, línia T4726000, del programa 714.80 dels pressuposts de la Generalitat Valenciana per a l'any 2003. Esta línia es finança a càrrec del Fons Social Europeu.
  
Tercer
  
D'acord amb les disposicions de l'Orde de 30 de maig de 1996, de la Conselleria d'Economia i Hisenda, sobre la manera d'acreditar per part dels beneficiaris de subvencions l'exigència prevista en l'article 47.7 del text refós de la Llei d'Hisenda Pública de la Generalitat Valenciana, els beneficiaris de subvencions a càrrec dels pressuposts de la Generalitat Valenciana estan obligats a acreditar que es troben al corrent de les seues obligacions tributàries i de la Seguretat Social, en relació amb el moment en què finalitze el termini de presentació de sol·licituds i de la manera que establixen els articles 7, 8 i 9 del Reial Decret 390/1996, d'1 de març.
  
Queden exonerades les línies de subvenció que s'esmenten en l'annex de la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Orde de 30 de maig de 1996, de la Conselleria d'Economia i Hisenda. D'acord amb esta mateixa resolució, les exoneracions no seran d'aplicació quan el beneficiari de l'ajuda siga una persona jurídica ni quan l'import total de l'ajuda concedida a un beneficiari, persona física o jurídica supere els trenta mil cinquanta euros amb seixanta-un cèntims.
  
DISPOSICIONS FINALS
  
Primera
  
S'autoritza el director general d'Innovació Agrària i Ramaderia perquè, en l'àmbit de les seues competències, prenga les mesures necessàries per al desplegament i l'aplicació de l'orde.
  
Segona
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Contra la present orde, que posa fi a la via administrativa, podrà interposar-se recurs contenciós administratiu, d'acord amb el que es preveu en l'article 46 de la Llei 29/1998, de 13 de juliol, dins del termini de dos mesos comptadors des del sendemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
València 29 d'abril de 2003
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX
  
Bases
  
Primera. Objecte
  
Les beques tenen per objecte la formació de postgraduats per a la realització de projectes d'investigació i tesis doctorals relatius al sector ramader de la Comunitat Valenciana.
  
Segona. Nombre, classes de beques i titulació exigida
  
Les beques seran un total de tres, distribuïdes en les classes següents:
  
Classe A. Factors de risc associats a la salmonel·losi en explotacions ramaderes intensives. Destinada a llicenciats en Veterinària. Els estudis i les investigacions d'esta beca versaran sobre els punts següents: incidència de la salmonel·losi en les diferents explotacions intensives (avícoles, porcines, etc.), repercussió econòmica sobre les explotacions, riscs per a la salut pública.
  
Classe B. Reproducció i biotecnologia en producció animal. Destinada a llicenciats en Veterinària i enginyers agrònoms. Els estudis i les investigacions d'esta beca versaran sobre els punts següents: inseminació artificial, conservació de semen, criopreservació de gàmetes, embrions i teixits.
  
Classe C. Estudi de les repercussions de la normativa actual sobre benestar animal. Destinada a llicenciats en Veterinària i enginyers agrònoms. Els estudis i les investigacions d'esta beca versaran sobre els punts següents: estudi de la normativa sobre benestar animal, incidència tecnicoeconòmica sobre l'explotació de diferents espècies ramaderes.
  
Així mateix, les beques estaran condicionades al compliment dels requisits següents:
  
- Les tesis doctorals o els treballs d'investigació hauran de realitzar-se sota la tutoria de professionals de titulació acadèmica suficient i prestigi reconegut en les matèries de què tracten les beques.
  
- En el cas de tesis doctorals, els doctorands hauran d'acreditar fefaentment que es van seguint les fases preceptives per a l'obtenció del títol de doctor (cursos de doctorat, suficiència investigadora, etc.). L'import d'estos cursos anirà a càrrec de l'adjudicatari de la beca.
  
- En el cas de projectes d'investigació serà necessari l'informe del tutor en què s'acreditirà que s'avança adequadament en la investigació i que es necessita la pròrroga per a l'acreditació o finalització del projecte.
  
Tercera. Dotació, pagament de les beques i duració
  
Les tres beques estan dotades cada una d'elles amb 1.000 euros bruts mensuals, i l'import total de les beques és de 36.000 euros anuals.
  
L'import de les beques s'abonarà mensualment, amb el certificat previ del cap del Servici de Tecnologia Ramadera en què es justifica l'avanç dels treballs per a la consecució de l'objectiu final.
  
El període d'ocupació de la beca serà de 36 mesos consecutius, i no podrà allargar-se este període en cap concepte. L'abonament dels mesos corresponents als exercicis pressupostaris 2004, 2005 i 2006 quedarà condicionat al fet que hi haja consignació econòmica per a este concepte en els exercicis mencionats.
  
Quarta. Requisits
  
Per a optar a estes beques caldrà:
  
- Ser espanyol o tindre la nacionalitat d'un dels estats de la Unió Europea.
  
- Estar en possessió del títol de llicenciat en Veterinària o enginyer agrònom. Els títols obtinguts a l'estranger hauran de ser convalidats i hauran d'acreditar-se dins del termini de presentació de sol·licituds.
  
Cinquena. Formalització de les sol·licituds i termini de presentació
  
Les sol·licituds, emplenades segons el model adjunt, s'adreçaran al director general d'Innovació Agrària i Ramaderia, s'hi farà constar la beca o les beques a què s'opta, es numeraran per orde de preferència en cas que en siguen més d'una i es posarà l'indicatiu davant de la casella que, en la sol·licitud, expresse la classe de beca. Es presentaran al Registre General d'esta conselleria situat al carrer d'Amadeu de Savoia, núm. 2, 46147 València, o es tramitaran de qualsevol de les maneres previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de trenta dies naturals comptadors des del sendemà de la publicació de la present orde en el Diari Oficial de la Generalitat Valenciana.
  
Sisena. Condicions i mèrits preferents
  
Juntament amb la sol·licitud s'adjuntarà el currículum del sol·licitant i tota classe de mèrits professionals que hauran de ser acreditats mitjançant compulsa, en el moment de presentació de sol·licituds.
  
Els sol·licitants hauran d'estar en possessió del títol de llicenciat o enginyer exigit, i haver-lo obtingut amb posterioritat al curs acadèmic 1998/1999.
  
- Els interessats hauran d'estar en possessió del permís de conduccción B1.
  
- El currículum es valorarà de conformitat amb el barem següent:
  
- Expedient acadèmic general: fins a 4 punts.
  
- Nombre d'assignatures de l'expedient acadèmic relacionades amb el tema de la beca i qualificacions obtingudes en elles: fins a 3 punts.
  
- Coneixement d'idiomes relacionats amb la literatura científica del tema de la beca, valorat per certificat acadèmic o per estades en països on la dita llengua siga idioma oficial: fins a 2 punts.
  
- Experiència professional relacionada amb l'àrea de formació de la beca: fins a 2 punts.
  
- Valencià: fins a 1,5 punts.
  
Setena. Selecció
  
Per a l'examen de beques es constituirà una comissió avaluadora que estarà formada per:
  
President: Eduardo Primo Millo, director general d'Innovació Agrària i Ramaderia.
  
Secretari: Gonzalo Martín Rubianes (veterinari d'Inspecció Pecuària de l'OCAPA de Chiva).
  
Vocals:
  
Teodoro Sánchez Gago (cap del Servici de Producció i Sanitat Animal).
  
Jesús W. Peinado Gómez (cap del Servici de Tecnologia Ramadera).
  
Inmaculada Ibor Martínez (cap de la Secció de Producció i Sanitat Animal).
  
Suplents:
  
President: Manuel Láinez Andrés (cap de l'Àrea de Ramaderia).
  
Secretari: Alfredo Gala Vela (veterinari d'Inspecció Pecuària de l'OCAPA de Llíria).
  
Vocals:
  
Concepción Caballero Galván (cap de la Unitat d'Anàlisi de Sanitat Animal).
  
Manuel Lázaro Armengol (cap de la Secció de Producció Animal dels SSTT de València).
  
Pedro Antonio Andrés Beltrán (cap de la Secció de Producció Animal dels SSTT de Castelló).
  
Huitena. Procés de selecció
  
1. La comissió a què fa referència l'article anterior avaluarà els mèrits aportats per cada sol·licitant prenent en consideració únicament aquells que estiguen acreditats documentalment.
  
2. Els candidats que obtinguen 6 punts o més en la fase anterior seran convocats per a la realització d'una entrevista sobre coneixements generals en la matèria d'especialitat de la beca per la qual opten, la data de realització de la qual es farà pública per mitjà d'un anunci al tauler de la Conselleria d'Agricultura, Pesca i Alimentació (Amadeu de Savoia, 2, 46113 València), a la planta baixa, a partir del desé dia natural de la finalització del termini de presentació de sol·licituds. L'entrevista es valorarà amb un màxim de 4 punts.
  
Sumats els punts obtinguts en la fase primera i segona se seleccionaran els candidats per orde de puntuació i s'exposarà la llista al tauler esmentat durant 10 dies per a fase d'al·legacions.
  
Novena. Concessió
  
Les beques seran adjudicades per resolució de la consellera d'Agricultura, Pesca i Alimentació a la vista de la proposta de la comissió avaluadora, en el termini màxim de dos mesos a partir del sendemà de la finalització del termini de presentació de sol·licituds. La no-resolució adjudicant dins del termini establit anteriorment produirà l'efecte de la desestimació presumpta de les sol·licituds presentades.
  
La resolució de concessió serà publicada en el Diari Oficial de la Generalitat Valenciana.
  
Es consideraran denegades les sol·licituds que no figuren en la relació publicada.
  
Deu. Drets, obligacions i incidències dels becaris
  
Les beques són incompatibles amb el l'ocupació de qualsevol altra beca, ajuda o activitat laboral regular. La infracció d'esta regla deixarà sense efecte la beca.
  
La condició de becari no genera cap relació laboral ni administrativa amb la Generalitat Valenciana.
  
L'acceptació de la beca en les condicions de la convocatòria suposarà, a més, les obligacions següents:
  
- Les dades obtingudes dels estudis realitzats pels becaris són propietat de la Conselleria d'Agricultura, Pesca i Alimentació.
  
- No publicar cap article, ni remetre cap comunicació a qualsevol entitat o organisme sobre matèries relacionades amb els temes de les beques sense l'autorització prèvia del cap del Servici de Tecnologia Ramadera i en tot cas fent-hi constar expressament el patrocini de la Conselleria d'Agricultura, Pesca i Alimentació.
  
- Compromís d'elaborar al final del període d'ocupació de la beca un informe final dels estudis realitzats i els resultats obtinguts en els projectes d'investigació o tesis doctorals desplegades.
  
El director general d'Innovació Agrària i Ramaderia de la Conselleria resoldrà les incidències que es produïsquen durant el període d'ocupació de les beques a proposta del cap de l'Àrea de Ramaderia i podrà deixar-les sense efecte, amb l'audiència a l'interessat prèvia, en els casos següents:
  
- Incompliment de les seues obligacions.
  
- No realitzar l'activitat que va motivar la concessió.
  
- Deixar de posseir els requisits exigits en la present convocatòria.
  
Onze. Substitucions
  
Es constituirà una borsa de reserva per a cada classe de beca amb els aspirants que no resulten adjudicataris de les beques, prioritzats per orde de puntuació, per cobrir les vacants per incidències, renúncies, abandons o incompliments que puguen sorgir durant el període d'ocupació.
  
Dotze. Cobertura sanitària
  
Amb la finalitat de donar cobertura sanitària a les persones adjudicatàries de les beques, se les inclourà en una pòlissa col·lectiva subscrita amb una companyia privada de servicis sanitaris. Amb esta finalitat es disposa, segons el pressupost de la Generalitat Valenciana per a l'any 2003, d'un crèdit màxim de 1.100 euros. La cobertura sanitària corresponent als exercicis pressupostaris dels anys 2004, 2005 i 2006 quedarà condicionada a l'existència de crèdit per a les anualitats de les beques.
  
Tretze. Gastos complementaris